|  |  |  |  |  |
| --- | --- | --- | --- | --- |
|  |  |  |  | Dato: 31.10.2016  |

**Orientering: NAV har digitalisert utbetalingsinformasjonen og slutter å sende utbetalingsmeldinger til brukerne i posten**

I løpet av 2016 har NAV gradvis stanset utsending av utbetalingsmeldinger til brukerne i posten. Utbetalingsinformasjonen ligger på [www.nav.no/dittnav](http://www.nav.no/dittnav).

November blir den siste måneden vi sender utbetalingsmelding i posten for siste pulje pensjonister og uføretrygdede. Da har de fleste ytelsene kun digital utbetalingsinformasjon. Unntaket er omsorgs-, pleie, syke- og foreldrepenger, hvor vi inntil videre fortsetter å sende utbetalingsmeldinger i posten. Regjeringen pålegger alle statlige virksomheter å digitalisere sine tjenester. Digitale tjenester betyr at opplysningene er tilgjengelige på internett. Dette pålegget er årsaken til at NAV digitaliserer utbetalingsinformasjonen.

Utbetalingene kommer som vanlig. Pengene blir utbetalt til vanlig tid og til samme konto. Det er kun utbetalingsmeldingen som ikke lenger sendes ut per post.

Pensjonister og uføre får informasjonsbrev om endringen i november sammen med utbetalingsmeldingen. På nav.no/digital ligger det utfyllende informasjon samt en bruksanvisning for hvordan man logger inn og finner fram.

Brukere som har spørsmål og som ikke kan benytte digitale kan ringe NAV Kontaktsenter. Pensjonister ringer 55 55 33 34, alle andre ringer 55 55 33 33.

Digitaliserte utbetalingsmeldinger gjelder alle, også de som har reservert seg mot digital kommunikasjon fra det offentlige. Man kan ikke reservere seg mot digital utbetalingsinformasjon hos NAV.

Når NAV stanser utsending i posten, stanser vi samtidig utsendelsen av utbetalingsmeldinger i Sikker digital postkasse. Brukerne får et informasjonsbrev om dette i sin digitale postkasse.

Utbetalingsmeldingen er ikke lenger nødvendig som dokumentasjon på fritak for egenandel på apoteket. Apotekene sjekker selv hvem som har fritak.

Årsmeldingen for 2016 kommer i posten som før.

Med vennlig hilsen

NAV